tartuNLP/wikipedia-smugri-20251201 huggingface dataset:
Timaševsk

Timaševsk (ka Timašovsk) on linn Venemaal Krasnodari krais, Timaševski rajooni keskus. Asub Kirpili jõe ääres, Krasnodarist 68 km põhja pool.
Asula rajati 1794. aastal. 1842. aastal sai staniitsaks. Linnaõigused sai 1966. aastal.
Linnas on asfalditehas, tetrapakendite tehas ja toiduainetetööstuse ettevõtted.
2021. aastal oli linnas 50 566 elanikku.
Kurganinsk

Kurganinsk on linn Venemaal Krasnodari krais, Kurganinski rajooni keskus. Asub Laba jõe paremkaldal, Krasnodarist 150 km ida pool.
Asula rajasid kasakad 1853. aastal Kurgannaja staniitsana. Linnaõigused sai 1961. aastal.
2021. aastal oli linnas 47 975 elanikku.
Miha Blažič

Miha Blažič (sündinud 8. mail 1993 Koperis) on Sloveenia jalgpallur, kes mängib kaitsjana Prantsusmaa kõrgliigaklubis Angers ja Sloveenia jalgpallikoondises.
Ta alustas klubikarjääri kodulinna klubis FC Koper, mille meeskonnas tegi ta Sloveenia kõrgliigas debüüdi hooajal 2010–11. Aastatel 2015–2017 mängis ta Sloveenia kõrgliigaklubis Domžale.
2017. aasta augustis sõlmis ta lepingu Ungari kõrgliigaklubiga Ferencváros. Ferencvárosiga tuli ta aastatel 2019–2022 neli korda Ungari meistriks.
2022. aasta juunis sõlmis ta kolmeaastase lepingu Angers'ga.
Sloveenia jalgpallikoondises debüteeris Blažič 2. juunil 2018 sõprusmängus Montenegro vastu.
Lorem ipsum

Lorem ipsum on lühinimetus teksti kohta, mida kasutatakse peamiselt veebidisainis kohatäitena enne lõpliku teksti sisestamist. 
Teksti kasutamise eesmärk on täita tühik või tekstiväli ilma midagi sisukat ütlemata, samas võimaldab see ette kujutada, milline tekst lõppversioonis välja näeb (näiteks font, tekstipaigutus).
Näidistekst.
"Lorem ipsum"'i teksti levinuim vorm on järgmine:
"Lorem ipsum dolor sit amet, consectetur adipiscing elit, sed do eiusmod tempor incididunt ut labore et dolore magna aliqua. Ut enim ad minim veniam, quis nostrud exercitation ullamco laboris nisi ut aliquip ex ea commodo consequat. Duis aute irure dolor in reprehenderit in voluptate velit esse cillum dolore eu fugiat nulla pariatur. Excepteur sint occaecat cupidatat non proident, sunt in culpa qui officia deserunt mollit anim id est laborum."
Originaaltekst.
Originaalkujul pärineb tekst Vana-Rooma filosoofi Cicero aastal 45 eKr kirjutatud teosest "De finibus bonorum et malorum" ("Hüvede ja pahede piiridest"). Lorem ipsum lõik pärineb jaotisest 1.10.32, kus Cicero arutleb valu ja naudingu üle. "Neque porro quisquam est qui dolorem ipsum quia dolor sit amet, consectetur, adipisci velit...", mis tähendab: "Pole kedagi, kes armastaks valu ennast, kes seda otsiks ja tahaks seda tunda, lihtsalt sellepärast, et see on valu ..."
Teksti päritolu avastas Hampden-Sydney Kolledži ladina keele professor Richard McClintock, kui ta otsis klassikalises kirjanduses harva kasutatava ladinakeelse sõna "consectetur" esinemisjuhte.
Tänapäeval kasutatavad "lorem ipsum"'i tekstid ei ole ladinakeelse originaaliga identsed. Neis on lisatud, eemaldatud ja muudetud sõnu.
NŠ Mura

Nogometna šola Mura on Sloveenia jalgpalliklubi, mis tegutseb Murska Sobota. See mängib Sloveenia kõrgliigas Prva liga.
Klubi on asutatud 2012. aastal pankrotistunud ND Mura 05 asemele. Hooajal 2013–14 debüteeris Mura Sloveenia tugevuselt neljandas liigas, kust tõusti kohe tugevuselt kolmandasse liigasse. Hooajal 2016–17 kindlustati pääs Sloveenia esiliigas. Hooajal 2017–18 võitis Mura kohe esiliiga ja jõudis kõrgliigasse. Hooajal 2020–21 tuldi Sloveenia meistriks.
Sloveenia karikavõistlustel osales Mura esimest korda hooajal 2015–16, mil jõuti 16 parima sekka. Hooajal 2017–18 jõuti veerandfinaali. Hooajal 2018–19 kaotati poolfinaalis Mariborile. 2020. aastal võitis Mura Sloveenia karika, kui karikavõistluste finaalis alistati Nafta 1903 tulemusega 2:0.
Euroopa klubide võistlustel osales Mura esimest korda hooajal 2019–20, kui UEFA Euroopa Liiga esimeses ringis kaotati Iisraeli klubile Maccabi Haifa kahe mängu kokkuvõttes 2:5. Hooajal 2020–21 jõuti Euroopa Liigas kolmandasse ringi, kus kaotati Hollandi klubile PSV Eindhoven 1:5.
Klubi kodustaadion on Fazanerija linnastaadion, mis mahutab 3782 pealtvaatajat.
Saavutused.
Sloveenia karikas:
Pedro Castillo

José Pedro Castillo Terrones (sündinud 19. oktoobril 1969) on Peruu õpetaja, ametiühingutegelane ja poliitik, kes oli aastatel 2021–2022 Peruu president.
Ta sai avalikkuse jaoks tuntuks juhtides 2017. aastal õpetajate streiki, ta osales valimistel vasakpoolse Vaba Peruu partei nimekirjas. Castillo võitis esimese vooru ning läks teises voorus vastamisi Keiko Fujimoriga. Riikliku Valimisprotsesside Büroo häältelugemise tulemused näitasid juba 16. juunil, et Castillo sai 50,13% kehtivatest häältest. Sellest hoolimata ei kuulutanud Riiklik Valimiste Žürii teda veel võitjaks, kuna Fujimori oli tulemused väidetavatele võltsimistele viidates tunnustamata jätnud. Rikkumisi ei leitud ning Castillo võit kuulutati välja 19. juulil, seda tunnustas ka vastaskandidaat Fujimori. Castillo astus ametisse 28. juulil, tema võitu peeti Peruu traditsioonilise kõrgklassi kaotuseks.
Peruu Kongress püüdis teda mitmel korral ametist tagandada. 2022. aasta detsembris enne kolmandat presidendi tagandamise hääletust teatas Castillo Kongressi töö ajutisest peatamisest, mida on peetud riigipöördekatseks. Peruu valitsus astus aga tagasi ja kongress tagandas Castillo ning kinnitas tema asemele endise asepresidendi Dina Boluarte. Pedro Castillo vangistati samal päeval.
AC Omonia

Athletic Club Omonoia Nicosia (kreeka keeles Αθλητικός Σύλλογος Oμόνοιας Λευκωσίας, ΑΣΟΛ) on Küprose jalgpalliklubi, mis tegutseb riigi pealinnas Nikosias. See mängib riigi kõrgliigas.
Klubi on asutatud 1948. aastal. Omonia on Küprose üks edukamaid ja populaarsemaid jalgpalliklubisid. See on tulnud Küprose meistriks kokku 21 korda, viimati hooajal 2020–21; Omoniast on enam kordi Küprose meistriks tulnud ainult APOEL. Küprose karikas on võidetud 14 korda ja Küprose superkarikas rekordiliselt 17 korda.
Omonia on korduvalt osalenud Euroopa jalgpalliklubide võistluste eelringides. Hooajal 2020–21 osales Omonia esimest korda UEFA Euroopa Liiga alagrupiturniiril.
Omonia kodustaadion on GSP Stadium, mida jagatakse APOEL-i ja Nikosia Olympiakosega.
Praegune koosseis.
"Seisuga 4. juuni 2021"
Johann Dantzmann

Johann Dantzmann oli Saaremaa maasekretär 17. sajandi algul, Taani valitsusajal. Kaasaegsed pidasid Dantzmanni korruptiivseks isikuks, kes osales mitme kuriteo toimepanemises.
Ajaloolase Leo Leesmenti andmeil oli 1618.–1619. aasta arveraamatu järgi maakirjutaja Johann Dantzmann Saaremaa asehalduskonnas asehalduri järel kõrgeimat palka teeninud ametnik. Tema aastatasu oli 19 taalrit ja 1 mark, 1 säilitis rukkeid ja 1 säilitis otri, 32 lammast, 20 lambanahka, 2 härjanahka, 15 sülda puid ja 20 koormat heinu.
1621. aastal kirjutas toonane Kuressaare lossifoogt Henrik Arens Rootsi kuningas Gustav II Adolfile, milles kurtis toonase Taani Saaremaa asehalduri Jacob Becki peale, et too koos oma väimehe Fredrik Budde ja maasekretär Johann Dantzmanniga kõikvõimalikku korruptsiooni ja kuritegevust harrastavad. Arensi sõnul olevat ta olnud 22. jaanuaril 1620 teel Kuressaarest Tallinna, et sealt Taani edasi purjetada, kui Rootsi valdusse kuulunud Läänemaal tunginud talle kallale Budde ja Dantzmann isiklikult, ühes Läänemaa asehalduri Johann Otto von Maydelliga. Rootslased võtsid Arensi vangi ning ta viidi köidikutesse seotuna esmalt Saku mõisa ning seejärel Jakob De la Gardiele kuulunud Kolga mõisa. Arens kaebas enda vastu suunatud rünnaku asjus Tallinna linnusekohtule ning nii Dantzmann kui ka Budde tunnistasid kallaletungi omaks, kuid Jakob De la Gardie otsustas nad mõlemad vabastada ning hoopis Arensi kaheksaks kuuks vangi mõista.
Talle kuulusid Kalli mõis ("Calli") Valjala kihelkonnas ja Võrsna mõis ("Würzen") Püha kihelkonnas.
Perekond.
Johann Dantzmann oli abielus Mikleta Ledebueriga. Abielust sündis:
Queen Anne

MS "Queen Anne" on Cunard Line'ile ehitatava ristluslaeva dokinimi. 2017. aastal teatavaks tehtud nimeta laev on kompanii neljas laev praeguses laevastikus ja 249. laev kogu selle ajaloos.
Nötsch im Gailtal

Nötsch im Gailtal (sloveeni: "Čajna") on turulinn Austria Kärnteni liidumaa Villachi maaringkonnas.
Asudes Villachist läänes, ulatub omavalitsusala piki alumist Gaili orgu Lõuna-Kärntenis Villacher Alpe (Dobratschi) massiivi jalamile, mis on Gailtali Alpide idapoolne jätk. Omavalitsuse osad on Kerschdorf ("Črešnje"), Saak ("Čače") ja Sankt Georgen ("Šentjurij").
Nötschi pääseb Villachist ja Süd Autobahnilt (A2) "Gailtal Straße" (B111) maanteed kaudu. Põhjas viivad mägiteed üles Bad Bleiberg kõrgorgu. Nötschi jaam on peatus "Gailtalbahni" raudteeliinil Arnoldsteinist Kötschach-Mauthenisse.
Ajalugu.
Asulat Kärnteni hertsogkonnas on esmamainitud 1253. aasta dokumendis koos "Lewenburgi" lossiga (tänapäeva Wasserleonburg), siis Bambergi piiskoppide vasall. Piirkonda laastas 1348. aasta Friuli maavärin, mis põhjustas tohutu maalihke Dobratschi mäelt ja Gaili jõe üle kallaste tõusmise.
Wasserleonburgi loss, mis asub kõrgel Saaki küla kohal, ehitati 14. sajandil ümber. Mitmete Villachi kaupmeheperekondade omandiõiguse ajal laiendati seda 16. ja 17. sajandil märkimisväärselt, sealhulgas renessansshoov avatud lodžaga, maneristlik fassaad ja lossikabel. Kuni tänaseni on kompleks eraomandis ja seda kasutatakse hotellina; pärast troonist loobumist veetsid Windsori hertsog Edward VIII ja tema naine Wallis Simpson seal oma mesinädalad 5. juunist 7. septembrini 1937.
Alates 20. sajandi algusest võõrustas Nötsch ajutiselt rühma ekspressionistlikke maalikunstnikke ümber Anton Koligi (1886–1950). "Nötschi ring" oli ühenduses "Hagenbundi" kunstnike rühmaga ümber Oskar Kokoschka, Anton Faistaueri ja Egon Schiele.
Paternion

Paternion (sloveeni "Špaterjan") on vald ("Marktgemeinde") Austrias Kärnteni liidumaa Villachi maaringkonnas. See asub Drava orus umbes 18 km Villachist loodes.
Paternioni valla osad on Feistritz an der Drau, Kamering, Kreuzen, Nikelsdorf, Paternion ja Rubland.
Kameringist on pärit Austria kirjanik Josef Winkler.
Ajalugu.
Asustatuna Hallstatti kultuurist saati on kohta esmamainitud 1296. aasta dokumendis kui "St. Paternianus" ja see on nimetatud Fano piiskopi Püha Paterniani järgi, kuna ala Dravast lõunas kuulus siis Aquileia patriarhaadile. 1530. aastal sai Paternion Austria ertshertsog Ferdinand I-lt turuõiguse. Osakaaluga umbes 30% on omavalitsus täna üks protestantismi keskusi Kärntenis.
Paternioni loss oli osa Paternioni isandkonnast ("Herrschaft Paternion"), koos Pöllani ja Kreuzeni losside ning 8800 ha metsaga. 19. sajandi lõpul läksid need Widmann-Rezzonico krahvidelt krahv Piero Foscarile Veneetsiast ja tänini omab neid Foscari-Widmann-Rezzonico perekond.
Slavonia

Slavonia (prefiksiga RMS ehk Royal Mail Steamer, 'kuninglik postiaurik') oli reisilaev, mis valmis Yamuna nime all kompaniile British India Line aastal 1903. Juba samal aastal müüdi see Cunard Line'ile ja nimetati ümber "Slavonia"-ks. 
Hukk.
Slavoonia piirkonna järgi nimetatud aurulaev hukkus Assooridel aastal 1909. Kõik pardal olnud inimesed päästeti.
Stein-Marten Pool

Stein-Marten Pool (sündinud 5. augustil 2001 Pärnus) on Eesti raadiosaatejuht.
Ta oli 2020. aastal ETV teadussaate "Rakett 69" üks võistlejaid.
Lõpetas 2020. aastal Pärnu Koidula Gümnaasiumi ja astus Tartu Ülikooli õppima matemaatilist statistikat.
Pool on aastast 2019 portaali "Postimees Sport" võrkpallikommentaator ja 2021. aastal oli lühikest aega spordiajakirjanik portaalis "Võrkpall24". 
2021. aastal hakkas Tre Raadios tegema raadiosadet "Nii- ja naapidi Pärnumaalt".
Pruulikoda Kolk

Pruulikoda Kolk (stiliseeritult Pruulikoda KOLK) on Eesti väikeõlletootja, mille tootmisüksus paikneb Lääne maakonnas Uuemõisas.
2020. aasta parimate Eesti õllede valimisel hinnati Kolki Sumin parimaks Belgia stiilis õlleks.
Saxonia (laev 1899)

Saxonia (prefiksiga RMS ehk Royal Mail Steamer, 'kuninglik postiaurik') oli kompanii Cunard Line'i reisilaev. See seilas Atlandi ookeani põhjaosas ja Vahemere piirkonnas aastail 1900–1925. Esimese maailmasõja ajal kasutati seda sõjaväeteenistuses. Saxonia sõsarlaev oli Ivernia.
Laev lammutati 1925. aastal Madalmaades.
1911. aasta kevadel reisis Saxonia II klassis Austria Riviera keskusest Triestest New Yorki kirjanik Eduard Vilde.
Ivernia (laev 1899)

Ivernia (prefiksiga SS ehk Steamship 'aurulaev') oli kompanii Cunard Line'i ookeaniliinilaev. See seilas Atlandi ookeani põhjaosas ja Vahemere piirkonnas aastatel 1899–1917. Esimese maailmasõja ajal kasutati seda sõjaväeteenistuses. Ivernia sõsarlaev oli Saxonia.
Laev hukkus pärast Saksa Riigi allveelaeva UB-47 torpeedorünnakut 1. jaanuaril 1917.
Euroala laienemine

Euroala laienemine on pidev protsess Euroopa Liidus (EL). Kõik liikmesriigid, välja arvatud Taani, on kohustatud kasutusele võtma Euro oma ainsa valuutana. Selleks peab riik vastama teatud kriteeriumidele, mille hulka kuulub Stabiilsuse ja kasvu pakt.
Liikmesriigid.
2023. aastal on euroalas 20 ELi liikmesriiki, millest esimesed 11 (Austria, Belgia, Soome, Prantsusmaa, Saksamaa, Iirimaa, Itaalia, Luksemburg, Holland, Portugal ja Hispaania) võtsid euro kasutusele 1. jaanuaril 1999, kui see oli ainult elektrooniline. Kreeka liitus 1. jaanuaril 2001, aasta enne seda, kui füüsilised euromündid ja rahatähed hakkasid asendama euroala vanu rahvusvaluutasid. Seejärel liitusid nimetatud aasta 1. jaanuaril euroalaga ka järgmised 8 riiki: Sloveenia (2007), Küpros (2008), Malta (2008), Slovakkia (2009), Eesti (2011), Läti (2014), Leedu (2015) ja Horvaatia (2023).
Tulevik.
Laienemise päevakorras on kuus ülejäänud riiki: Bulgaaria, Tšehhi, Ungari, Poola, Rumeenia ja Rootsi.
Bulgaaria sai 10. juulil 2020 koos Horvaatiaga Euroopa vahetuskursimehhanismi ERM II liikmeks, kuid 1. jaanuaril 2023 eurole üleminek koos Horvaatiaga ei õnnestunud, kuna 2022. aasta Euroopa keskpanga raporti tõttu ületas Bulgaarias tarbijahindade harmoneeritud indeksi (HICP) inflatsioon lubatud 4.9% piirmäära - 5.9%. Euro kasutuselevõtt oli plaanitud 1. jaanuariks 2024, kuid 17. veebruaril 2023 teatas Bulgaaria rahandusminister Rositsa Velkova, et sisekriisi tõttu lükkub Bulgaaria liitumine aasta võrra edasi, plaanitud uueks kuupäevaks plaaniti 1. jaanuar 2025.
26. juunil 2024 avaldatud Euroopa Keskpanga raporti kohaselt oli Bulgaaria HICP inflatsioon 5.1% üle 3.3% piirmäära, mistõttu Bulgaaria 2025. aastal euroalaga ei liitu. Inflatsioonitaseme paranemise korral võib Bulgaaria paluda uut raportit, et euro kasutusele võtta nii ruttu kui võimalik. 2025. aastal palus Bulgaaria uut raportit, mis avaldati 4. juunil 2025 ja selle kohaselt vastas Bulgaaria kõigile euro kriteeriumitele. Peale heakskiidu saamist teiste euroala riikide rahandusministeeriumitelt, mis on kavandatud 8. juulile 2025, saaks Bulgaaria euro kasutusele võtta 1. jaanuaril 2026.
Märtsis 2023 teatas Rumeenia rahandusminister Adrian Câciu, et Rumeenia plaanib ERM II-ga liituda 2026. aastal ja euro kasutusele võtta 2029. aastal.
Ungaris ja Tšehhis ei ole kindlat plaani euro kasutuselevõtuks.
Poola endine peaminister Jarosław Kaczyński teatas, et Poola kavatseb liituda euroga, kuid mitte enne, kui Poola SKP ühe elaniku kohta on 85% Saksamaa omast.
Rootsi lükkas eurole ülemineku tagasi 2003. aasta referendumil.
Sotsiaalne ettevõte

Sotsiaalseks ettevõtteks nimetatakse organisatsioone ja ettevõtteid, mis on oma tegevuse eesmärgina määratlenud lisaks tulu teenimisele veel altruistlikult oma töötajate või klientide heaolu, ühiskondlike ja/või keskkonnaprobleemidega tegelemise ning nende jätkusuutlikkuse edendamise. 
Euroopa ja angloameerika riikides varieerub arusaam sellest, mis on sotsiaalne ettevõte, suuresti; muudes kultuuriruumides neid ei eristata või need piirduvad üksnes heategevuslike usuorganisatsioonidega. 
Sotsiaalne ettevõte tekkis ja arenes esmajoones angloameerika kultuuriruumis, kus valitsusinstitutsioonid reeglina sotsiaalsete küsimustega ei tegelenud, kuid turumajanduslik tegevus oli vaba. Kuna ettevõtjad (näiteks Robert Owen 1771–1858 ja Titus Salt 1803–1876 Inglismaal ning Josiah Warren 1798–1874, Henry Ford 1863–1947 Ameerika Ühendriikides) kogesid industriaalse revolutsiooni käigus, et nende töötajate halvad elutingimused ja toimetulekuraskused kahjustavad nende ettevõtte tegevuse tulemuslikkust, siis otsustasid nad ise lahendada probleemi parandades töötajate töötingimusi, ehitada neile tervislike elutingimustega elamuid ning luues kaubandus- ja meelelahutusettevõtteid, mis innustasid neid tulu teenima. Kuna Mandri-Euroopas tegeles hädasolijate abistamisega esmalt katoliikliku kiriku heategevuslikud asutused ja hiljem ilmalikud hoolekandeasutused, siis seal piirdus sotsiaalne ettevõtlus valdavalt ühistutega. 
Sotsiaalse ettevõtte mõistet oli kasutatud 1975. aastal Dholakiate uurimistöös, milles ta üritas eristada ühistegevuslikku ettevõtlust, riigi majandustegevusest ja eraettevõtjate majandustegevusest. 
Sotsiaalse ettevõtte tüübid.
European Research Network (EMES) ja Social Enterprise UK on kirjeldanud sotsiaalseid ettevõtted järgmiselt:
New Shepard

New Shepard on kosmoseturismi otstarbeline korduvkasutatav kanderakett, mida arendab kosmosetööstusettevõte Blue Origin.
Kanderaketi nimi viitab esimesele kosmoses käinud ameeriklasele Alan Shepardile. Shepard oli NASA Mercury Seveni liige ning lendas 1961. aastal missioonil Mercury-Redstone 3 kosmosesse suborbitaalsel trajektooril, mille sarnast kasutab ka New Shepard. 
Kanderaketi ja selle mootori prototüüpide katselennud algasid 2006. aastal ning need valmisid 2015. aastaks. New Shepardi mehitamata katselennud algasid 2015. aastal. 23. novembril 2015 jõudis kanderakett 100,5 km kõrgusele ning sooritas seejärel vertikaalse maandumise. Katselennud jätkusid 2021. aastani. 
Blue Origin plaanis mehitatud katselendudega alustada 2019. aastal, kuid need lükati edasi 2021. aastale. Esimene mehitatud New Shepardi lend toimus 20. juulil 2021 ning pardal viibinud Wally Funkist sai vanim ja Oliver Daemenist noorim kosmoses käinud inimene.
Gorjatši Kljutš

Gorjatši Kljutš on linn Venemaal Krasnodari krais. Asub Psekupsi jõe ääres, Krasnodarist 50 km lõuna pool.
Asula ja kuurort rajati 1864. aastal varasema adõgeede Psõfabe asula kohale pärast adõgeede küüditamist. Linnaõigused sai 1965. aastal.
2021. aastal oli linnas 41 604 elanikku.
FN SCAR

SCAR ("Special Operations Forces Combat Assault Rifle", inglise keelest 'Erivägede Lahing-ründevintpüss') on gaasiga ümberlaadivate Belgia automaatvintpüsside seeria. Relva konstrueeris aastal 2004 FN Herstal. SCAR konstrueeriti Ameerika Ühendriikide erioperatsioonide väejuhatuse nõuetele vastavalt. Seerias on kaks põhilist varianti: SCAR-L (kergem, kasutab padrunit 5.56×45 mm NATO) ja SCAR-H (raskem, kasutab padrunit 7.62×51 mm NATO). Mõlemast on omakorda kolm mudelit: lähivõitluse jaoks ("close quarters combat", CQC), standardne ("standard", STD) ja pika vintrauaga ("long barrel", LB).
Temrjuk

Temrjuk on linn Venemaal Krasnodari krais, Temrjuki rajooni keskus. Asub Tamani poolsaarel, Krasnodarist 130 km loodes.
Asula tekkis aastatel 1515–1516 osmanite rajatud kindluse juurde. 1774. aastal läks Venemaa valdusse. Linnaõigused sai 1860. aastal.
2021. aastal oli linnas 41 281 elanikku.
Linnas on meresadam ja raudteejaam.
Faraday

FARADAY on Eesti "rock"'i ansambel.
Cité du train

Cité du train on Prantsusmaal Mulhouse'is asuv Euroopa suurim raudteemuuseum.
See on SNCF-i peamise ajaloolise raudteevarustuse säilitamise eest vastutava organisatsiooni Musée français du chemin de fer (Prantsusmaa raudteemuuseum) järglane.
Muuseum avati 1971. aastal.
Ust-Labinsk

Ust-Labinsk on linn Venemaal Krasnodari krais, Ust-Labinski rajooni keskus. Asub Kubani jõe paremkaldal, kohas kus vasakult suubub Kubanisse Laba jõgi.
Asula rajasid Doni kasakad 1794. aastal Ust-Labinskaja staniitsana. Praeguse nime ja linnaõigused sai 1958. aastal.
2021. aasta alguses oli linnas 38 565 elanikku.
Novokubansk

Novokubansk on linn Venemaal Krasnodari krais, Novokubanski rajooni keskus. Asub Kubani jõe vasakul kaldal, Krasnodarist 195 km idas ja Armavirist 10 km põhja pool.
Asula tekkis 1867. aastal kasakate külana. Linnaõigused sai 1966. aastal.
2021. aastal oli linnas 34 925 elanikku.
Primorsko-Ahtarsk

Primorsko-Ahtarsk on linn Venemaal Krasnodari krais, Primorsko-Ahtarski rajooni keskus. Asub Aasovi mere kaldal.
Asula tekkis 1854. aastal kasakate külana endise kindluse juurde. Linnaõigused sai 1949. aastal.
2021. aastal oli linnas 32 020 elanikku.
Põldma

Põldma on eesti perekonnanimi.
1. jaanuari 2024. aasta seisuga on perekonnanimi Põldma 192 mehel ja 204 naisel. Perekonnanimede levikult on Põldma meeste puhul 310. ja naiste puhul 329. kohal.
Perekonnanime Põldma kandja on keskmiselt 43 aasta vanune (mediaanvanus on 42).
Kõige levinum on perekonnanimi Põldma vanuserühmas 75–79, kus neid on 10 000 elaniku kohta 4,30, ja Lääne-Viru maakonnas, kus neid on maakonna 10 000 elaniku kohta 12,34.
Suits (perekonnanimi)

Suits on eesti perekonnanimi.
2021. aasta 1. jaanuari seisuga oli Eestis perekonnanimi Suits 413 inimesel: 193 mehel ja 210 naisel. Perekonnanimede levikult on Suits meeste puhul 313. kohal ja naiste puhul 313. kohal. Perekonnanimi Suits on levinuim Tartu maakonnas.
Meera Alyanna binti Mukhriz

Meera Alyanna Mukhriz (sündinud 13. juunil 1995) on endise riigiministri Mukhriz Mahathir tütar ning Malaisia ​​endise peaministri Mahathir Mohamad lapselaps.
21. augustil 2020 vahistati baaris viibinud Meera Alyanna ja tema abikaasa politsei poolt epideemiaennetusnõuete rikkumise eest.
Guillermo Vilas

Guillermo Vilas (sündinud 17. augustil 1952 Mar del Platas), tuntud ka kui Willy Vilas, on Argentina endine elukutseline tennisist, Grand Prix' turniiri võitja (1974, 1975 ja 1977), kes võitis neli suure slämmi turniiri, ühe aasta lõpu Mastersi, üheksa Grand Prix' supersarja ja 62 ATP turniiri. 
Elukäik.
Mar del Plata mereäärses kuurordis kasvanud Vilas oli vasakukäeline ja mängis oma esimest turneevõistlust 1968. aastal. Ta kuulus aastavahetuse esikümnesse aastatel 1974–1982. Ta oli saviliivaväljakute spetsialist, kuid mängis ka hästi kõva-, muru- ja vaipkattega väljakutel.
Ta võitis neli suure slämmi turniiri: 1977. aasta Prantsusmaa ja 1977. aasta USA lahtised meistrivõistlused (mõlemad mängis saviliivaväljakul) ning 1978. ja 1979. aasta Austraalia lahtised meistrivõistlused (mõlemad murul). Samuti oli ta kolmel korral finaalis Prantsusmaa (1975, 1978 ja 1982) ning korra Austraalia lahtistel meistrivõistlustel (1977), olles teine.
1974. aastal võitis ta aastalõpu Masters Grand Prix' turniiri. Lisaks võitis ta seitse Grand Prix' supersarja (1975–1980), mis olid praeguse Masters 1000 eelkäijad.
Faktid ja ebaõiglase kohtlemise väited.
World Tennis, Agence France-Presse ja Livre d'or du tennis 1977 hindasid teda teiste edetabelite ja väljaannete hulgas maailma esimängijaks 1977. aastal (teised panid esikohale Björn Borgi või Jimmy Connorsi). ATP edetabelis saavutas ta teise koha 1975. aasta aprillis, kus ta püsis kokku 83 nädalat. Ta lisati 1991. aastal Rahvusvahelisse Tennise Kuulsuste Halli. 
Tuntud mängude rohkuse poolest, eriti saviliivakattega väljakul, sai temast teine ​​mees, kes võitis Open Era üle 900 matši ja tema saviliivaväljakul peetud matšivõitude arv (659) on ajastu ülekaalukalt kõige suurem. Tema tippaeg oli 1977. aasta hooaeg, mille jooksul ta võitis kaks suure slämmi turniiri (mõlemad saviliivakattega väljakul). 2016. aastal hindas The Daily Telegraph ta kõigi aegade parimaks saviliivaväljakumängijaks Rafael Nadali ja Björn Borgi järel. 2018. aastal hindas Steve Tignor ajakirjas Tennis Magazine Vilase Open Era paremuselt 16. tennisistiks. 
Argentina ajakirjaniku Eduardo Puppo ja Rumeenia matemaatiku Marian Ciulpani 2015. aastal esitatud ajalooliste ja statistiliste uuringute põhjal jõuti järeldusele, et Vilas oleks pidanud olema esikohal vanas ATP edetabelisüsteemis seitsme nädala jooksul ajavahemikul 1975–1976. Kuigi ATP ja selle tollane tegevjuht Chris Kermode ei lükanud neid andmeid ümber, otsustas ta Vilast ametlikult mitte tunnustada. Vaidlused on endiselt juriidilises staadiumis. 2020. aasta oktoobris avaldas Netflix Vilase juhtumist dokumentaalfilmi "Guillermo Vilas: skoori lahendamine".
Välislingid.
Rosegg

Rosegg (sloveeni: "Rožek") on vald Austria Kärnteni liidumaa Villachi maaringkonnas.
Sankt Jakob im Rosental

Sankt Jakob im Rosental (sloveeni: "Šentjakob v Rožu") on linn Austria Kärnteni liidumaa Villachi maaringkonnas.
Omavalitsus piirneb lõunas Sloveeniaga ja põhjas Drau jõega. See asub Roseni oru lääneosas.
2001. aasta rahvaloenduse järgi olid 16,4% rahvastikust Kärnteni sloveenid.
Ajalugu.
1920. aasta Kärnteni plebistsiidis oli Sankt Jakob üks seitsmeteistkümnest Kärnteni omavalitsusest, kus enamik rahvastikust (54%) hääletas annekteerimise poolt Serblaste, Horvaatide ja Sloveenide kuningriiki (Jugoslaaviasse).
Treffen am Ossiacher See

Treffen am Ossiacher See (sloveeni "Trebinje") on vald ("Marktgemeinde") Austrias Kärnteni liidumaa Villachi maaringkonnas.
Linn asub umbes 8 km Villachist põhjas.
Läti 2020. aasta suveolümpiamängudel

Läti osales 2021. aastal Tōkyōs toimuvatel 2020. aasta suveolümpiamängudel. See oli 12. kord, kui Läti suveolümpiamängudel osales. Lätit esindas 33 sportlast 14 spordialal.
Lätile tõi kuldmedali 3x3 korvpallimeeskond koosseisus Agnis Čavars, Edgars Krūmiņš, Kārlis Lasmanis ja Nauris Miezis, kes alistas finaalis Venemaa olümpiakomitee meeskonna 21:18. Pronksmedali sai tõstja Artūrs Plēsnieks.
Clydebank

Clydebank (šoti keeles "Clidbaunk", gaeli keeles "Bruach Chluaidh") on linn Šotimaal West Dunbartonshire'is. See asub Clyde'i jõe paremkaldal.
Dugoba alpilaager

Dugoba alpilaager (vene keeles Альплагерь «Дугоба») on mägironimise keskus Fergana orust lõunas Alai ahelikus Batkeni oblastis Kõrgõzstanis. Sinna pääseb Usbekistani riigi alluvuses oleva enklaavi kaudu.
Laager rajati õhudessantvägede õppebaasina ning tegutses kõige aktiivsemalt Nõukogude Liidu perioodil, mil see oli üks üleliidulisi alpilaagreid. Pärast Kesk-Aasia liiduvabariikide iseseisvumist on piirkonna atraktiivsus vähenenud, mille üheks põhjuseks on keeruline ligipääs (näiteks on vaja kohalejõudmiseks läbida Usbekistanile kuuluv Shakhimardani enklaav).
Kõrgemad mäed paiknevad alpilaagrist pooleteise kuni kahe päevateekonna kaugusel.
Pilte.
Jaan Künnapi fotosid 1974. aastast:
Scotia

Scotia (prefiksiga RMS ehk Royal Mail Steamer, 'kuninglik postiaurik') oli Suurbritannia ja Iirimaa Ühendkuningriigi lipu all seilav reisilaev, mida opereeris Cunard Line. See võitis 1863. aastal kõige kiirema läänesuunalise Atlandi-ülese reisi eest Sinise Lindi. See oli viimane ookeanil seilav rataslaev, mis tegi 1874. aastal kompanii kiiruselt teise reisi. 1879. aastal muudeti see kahe sõukruviga kaablilaevaks. Uues rollis oli laev 25 aastat, kuni 1904. aasta märtsis Guamis lammutati.
Rudolf Smend

Rudolf Smend (5. november 1851 – 27. detsember 1913) oli saksa teoloog. Ta sündis Preisimaal Vestfaali provintsis Lengerichis. Tema noorem vend, Julius Smend, oli samuti teoloog ning tema poeg, Carl Friedrich Rudolf Smend, oli kirikuõigusele spetsialiseerunud õigusteadlane.
IWI ACE

IWI Galil ACE on Iisraeli ründe- ja lahingvintpüsside seeria, mida toodab ja arendab Israel Military Industries (aastast 2005 Israel Weapon Industries). Seda toodetakse litsentsi alusel ka INDUMIL-is (Colombias), FAMAE-s (Tšiilis), RPC Fortis (Ukrainas) ja tehases Z111 (Vietnamis). Relva toodetakse peamiselt padrunitele 5.56×45 mm NATO, 7.62×39 mm ja 7.62×51 mm NATO. Aastal 2020 tootis IWI USA piiratud koguses relvi ka moonale 5.45×39 mm.
Galil ACE konstrueeriti Galili mehhanismil, tegu on algse relva uuendatud variandiga, millel on parem täpsus ning mis on kaalult kergem. Sellest hoolimata on proovitud säilitada originaalse Galili ergonoomikat, hooldushõlbsust ning töökindlust. Eriti pöörati konstrueerimisel rõhku lahingutingimustes täpsuse ja töökindluse säilimisele. Galil ACE on teenistusvintpüssina kasutuses nt Tšiili armees ja Vietnami rahvaarmees.
Nikolai Štšolokov

Nikolai Anissimovitš Štšolokov (vene keeles "Николай Анисимович Щёлоков"; 26. november (vkj 13. november) 1910 Almazna, Jekaterinoslavi kubermang, Venemaa Keisririik – 13. detsember 1984 Moskva) oli Nõukogude Liidu partei- ja riigitegelane, NSV Liidu siseminister (1966–1982).
Elukäik.
Štšolokov lõpetas 1933. aastal Dnepropetrovski Metallurgia Instituudi. Aastatel 1935–1938 töötas ta Dnepropetrovski Metallurgiatehase martääntsehhi ülemana ja 1939–1941 Dnepropetrovski linna täitevkomitee esimehena. Dnepropetrovskis tutvus ta Leonid Brežneviga, kes tollal oli partei linnakomitee sekretär. 
Štšolokov osales aastatel 1941–1945 teises maailmasõjas. Ta võitles 1941–1942 Lõunarinde sõjanõukogu operatiivgrupi koosseisus, 1942–1943 oli ta rinde tagalaülema asetäitja ja 1943–1945 diviisi (hiljem korpuse) poliitosakonna ülem. 
Aastatel 1946–1951 oli Štšolokov Ukraina NSV-s ja 1951–1966 Moldaavia NSV-s juhtival partei- ja riigitööl (sealhulgas töötas 1965–1966 Moldaavia KP Keskkomitee teise sekretärina). 
1966. aastal määrati Štšolokov NSV Liidu ühiskondliku korra kaitse ministriks (1968. aastast siseminister). 
Juunis 1978 käis Štšolokov Eestis. Teda võõrustas liiduvabariigi parteijuht Johannes Käbin. Koos külastasid nad tolleaegset näidismajandit 9. mai kolhoosi Paide rajoonis. Samuti Kadrioru kunstimuuseumit. 
Pärast Leonid Brežnevi surma (novembris 1982) sai NLKP Keskkomitee peasekretäriks Juri Andropov, kes detsembris 1982 tagandas Štšolokovi siseministri ametikohalt. 
Pärast ametist tagandamist.
Veebruaris 1983 tegi enesetapu Štšolokovi abikaasa. Juunis 1983 arvati Štšolokov NLKP Keskkomitee koosseisust välja (oli Keskkomitee liige 1968. aastast). Novembris 1984 võeti Štšolokovilt armeekindrali auaste. Kuu hiljem heideti ta välja NLKP-st ja NSV Liidu Ülemnõukogu Presiidiumi seadlusega 12. detsembrist 1984 võeti temalt kõik talle varem antud riiklikud autasud (välja arvatud sõjaväelised). Järgmisel päeval lasi Nikolai Štšolokov end jahipüssist maha. Ta maeti Vagankovo kalmistule.
Sõjaväelised auastmed.
Štšolokov naasis teisest maailmasõjast polkovniku auastmes. Siseministri ametis oleku ajal anti talle 1976. aastal armeekindrali sõjaväeline auaste (võeti ära 1984).
Solženitsõni kaitseks.
1971. aastal kirjutas Štšolokov Leonid Brežnevile kirja "Solženitsõni küsimuses", milles ta hoiatas peasekretäri, et too ei kordaks vigu, mis tehti Boriss Pasternakiga, kelle romaani "Doktor Živago" keelati Nõukogude Liidus kirjastada.
Egon Ranneti näidendi keelustamine ja taaslubamine.
1960. aastate lõpus võttis Moskva Väike Teater oma kavva Egon Ranneti näidendi "Kriminaaltango". Peaproovi ilmunud kultuuriminister Jekaterina Furtseva vaatas esimese vaatuse küll lõpuni, kuid keelas seejärel selle näidendi näitamise üldse ära. Teatris viibis ka Brežnevi sõber siseminister Štšolokov. Erinevalt kultuuriministrist Štšolokov kiitis näidendit ja ütles, et selliseid teoseid on riigile vaja, need on miilitsale abiks. Pärast sellist avaldust andis Furtseva loa esitada näidendit Väikeses Teatris, kuid teistele teatritele see õigus ei laienenud.
Qā’emshahr

Qā’emshahr (قائمشهر, varem شاهى "Shāhī") on linn Kirde-Iraanis, Māzandarāni provintsi suuruselt kolmas linn.
Velden am Wörther See

Velden am Wörthersee (sloveeni: "Vrba na Koroškem") on turulinn Austria Kärnteni liidumaa Villachi maaringkonnas. Linn asub Wörthi järve läänekaldal, see on riigi üks populaarsemaid puhkusekohti.
Omavalitsuse osad on Augsdorf, Duel, Kerschdorf ob Velden, Köstenberg, Latschach an der Drau, Lind ob Velden, St. Egyden ja Velden am Wörther See.
Ajalugu.
Olles algselt "mansio" Villachi (Sanctium) ja Virunumi vahelisel Rooma teel, on seda esmamainitud 1263. aasta dokumendis kui "Campus" ('väli, karjamaa' – saksa "Feld") ja 1410. aastal kui "Velben". Keskajal kuulus see Hohenwardi lossi valdusse, Celje krahvidele, Ortenburgi krahvidele, Püha Jüri rüütliordule Millstatti kloostris ja lõpuks Austria Habsburgidele.
1545. aastal omandas protestantlik Khevenhülleri aadliperekond Landskroni ja Veldeni maad, kuhu Bartlmä Khevenhüller (1539–1613) ehitas 1585. aastast renessanssmõisahoone. Tema järglased aeti 1639. aastal vastureformatsiooni käigus Habsburgide maadelt minema ja loss läks siis Dietrichsteini aadlikojale. Lagunenud ja tules hävinud loss ehitati 1892. aastal uuesti üles ning sellest sai hotell Schloss Velden. Hiljem, kui loss oli Gunter Sachsi valduses, on seal filmitud populaarset 1990.–1992. aasta Saksa-Austria telesarja "Ein Schloß am Wörthersee", mille peaosas oli šlaagrilaulja Roy Black.
Euroopa Liidu toimimise leping

Euroopa Liidu toimimise leping (ELTL) on koos Euroopa Liidu lepinguga (ELL) üks kahest Euroopa Liidu aluslepingust. Seda tunti varem Euroopa Ühenduse asutamislepinguna (EÜAL).
Leping sai alguse Rooma lepinguna (täispikalt Euroopa Majandusühenduse asutamisleping), millega asutati Euroopa Majandusühendus (EMÜ) ehk Euroopa Ühendused (EÜ). Selle allkirjastasid 25. märtsil 1957 Belgia, Holland, Itaalia, Luksemburg, Lääne-Saksamaa ja Prantsusmaa. Leping jõustus 1. jaanuaril 1958. Tänapäevani on tegu ühega Euroopa Liidu (EL) kahest tähtsaimast lepingust.
Leppe nime on 1957. aastast muudetud kahel korral. Aastal 1992 sõlmitud Maastrichti lepinguga eemaldati Rooma lepingu ametlikust nimest sõna "majandus". Aastal 2009, pärast ebaõnnestunud katset luua Euroopa põhiseadus, muudeti Lissaboni lepinguga Rooma lepingu nimi praegusele kujule (Euroopa Liidu toimimise leping).
Märtsis 2011 otsustas Euroopa Ülemkogu lisada lepingu artiklile 136 uue lõike. Lõikega loodi tee euroala riikide Euroopa stabiilsusmehhanismi asutamiseks:
2020. aasta suveolümpiamängude avatseremoonia

2020. aasta suveolümpiamängude avatseremoonia toimus 23. juulil 2021. aastal Tokyo olümpiastaadionil ja selle avas keiser Naruhito. 
Olümpiahartas nõutuna (vt olümpiamängude ava- ja lõputseremoonia) ühendati menetluste käigus selle rahvusvahelise spordivõistluse ametlik ja pidulik avamine, sealhulgas tervituskõned, lippude heiskamine ja sportlaste paraad, kunstilise vaatemänguga, et tutvustada vastuvõtva riigi kultuuri ja ajalugu. Valdav osa kunstilisest vaatemängust oli varem salvestatud, live-segmendid esitati väikese VIP-publikuga ja esinejad järgisid sotsiaalset distantseerumist. Olümpia tseremooniate teema on liikumine edasi, viidates ülemaailmsele koroonapandeemia, kusjuures avatseremoonia teemaks on Tokyo 2020 loosung "United by Emotion", mille korraldajad kavatsevad "kinnitada spordi rolli ja olümpiamängude väärtust".
Olümpiahartas sätestatud 2020. aasta olümpiamängude avatseremoonia, mis piirdus 17-sõnalise ettekirjutatud kõnega, tegi keiser Naruhito. Ta oli kolmas Jaapani keiser, kes avas olümpiamängud, järgides oma vanaisa keiser Hirohitot (1964. aasta suve- ja 1972. aasta taliolümpiamängud) ja isa keiser Akihitot (1998. aasta taliolümpiamängud). Ta on ka Tokyo 2020 olümpia ja paraolümpia aupatroon. 
"Edasiliikumine" oli nii 2020. aasta avamis- kui ka lõputseremooniate järjekindel teema, nagu teatas Tokyo 2020 korraldustoimkond: tseremooniaid ühendas kontseptsioon "Liikumine edasi", mis viitab koroonapandeemiast taastumisele. "Oleme tseremooniad kujundanud idee järgi, et mängud võivad pakkuda uut lootust ja julgustust inimestele kogu maailmas tänu sportlaste aktiivsele esinemisele Tokyo 2020 mängudel ja spordi jõul," teatasid korraldajad. 
"United by Emotion" oli Tokyo 2020 olümpiamängude avatseremoonia konkreetne kontseptsioon, kuna see on 2020. aasta mängude ametlik moto. 
Ava- ja lõputseremooniad koostas Takayuki Hioki, keda on nõustanud Marco Balich ja kes tegi ka Torino taliolümpiamängude avamise 2006. aastal. "Avatseremoonial püüame kinnitada spordi rolli ja olümpiamängude väärtus, et väljendada tänulikkust ja imetlust jõupingutuste eest, mida me kõik koos tegime viimase aasta jooksul, ning tuua ka tulevikulootust, "nagu teatas Tokyo 2020 korralduskomitee." Loodame, et see saab olema kogemus mis annab teada, kuidas meil kõigil on võime tähistada erinevusi, kaasa tunda ja elada üksteise kõrval kaastundega. " Ehkki tseremoonia loovjuht Kentarō Kobayashi vallandati tseremooniale eelneval päeval varasemate holokaustinaljade tõttu, otsustas korraldustoimkond korraldada tseremoonia, mille ta on ette valmistanud ja juhtinud plaanipäraselt. 
Olümpiatule süütas Jaapani tennisist Naomi Osaka. Olümpiaurn on Waseda ülikoolis õppinud disaineri Oki Sato disainitud.
Eesti lippu kandsid XXXII olümpiamängude avatseremoonial ratsutaja Dina Ellermann ja sõudja Tõnu Endrekson.
Lars Vogt

Lars Vogt (sündinud 8. september 1970 Düren – 5. september 2022 Erlangen) oli saksa kontsertpianist ja dirigent.
Veebruaris 2021 sai ta vähidiagnoosi.
Juulis 2021 esines ta Paavo Järvi kutsel Pärnu Muusikafestivalil.
Eesti Saksofoniühing

Eesti Saksofoniühing (lühend ESÜ) on mittetulundusühinguna tegutsev ühendus, mille eesmärgid ja põhitegevus on suunatud Eesti saksofonimängijatele, saksofonipedagoogidele, saksofoniõpilastele ja saksofonisõpradele, andes neile teavet, koolitusi ja nõustamist edasiõppimisel, konkursside valikul, kontsertide korraldamisel, noodimaterjali instrumentaariumi hankimisel ja muudes saksofoniga seotud küsimustes.
Eesti Saksofoniühing asutati 2015. aastal Eve Neumanni, Jandra Puusepa ja Liis Mäevälja poolt.
James Black

Sir James Whyte Black (14. juuni 1924 – 22. märts 2010) oli Šoti arst ja farmakoloog.
Black lõpetas 1946. aastal Saint Andrewsi Ülikooli arstiteaduse erialal. 
1950. aastal asus ta tööle Glasgow' Ülikooli, kus asutas veterinaarfüsioloogia osakonna ning uuris adrenaliini mõju inimese südamele. 
1958. aastal asus ta tööle ICI Pharmaceuticalsi, kus töötas välja propranolooli, mida kasutatakse südamehaiguste ravis. Black töötas välja ka tsimetidiini, mida kasutatakse maohaavandite ravis.
1988. aastal sai ta propranolooli ja tsimetidiini väljatöötamise eest Nobeli meditsiiniauhinna, jagades seda Gertrude Elioni ja George Hitchingsiga.
Moderna COVID-19 vaktsiin

Moderna COVID-19 vaktsiin (pINN: elasomeran), koodnimega mRNA-1273 ja mida müüakse kaubamärgi all Spikevax, on koroonavaktsiin, mille on välja töötanud Moderna, Ameerika Ühendriikide Riiklik Allergia- ja Nakkushaiguste Instituut (NIAID) ning Biomedical Advanced Research and Development Authority (BARDA). Seda kasutatakse 18-aastastel ja vanematel inimestel, et kaitsta neid COVID-19 põhjustava SARS-CoV-2 viiruse vastu. See on ette nähtud manustamiseks kahe 0,5 ml annusena, mis manustatakse lihasesisese süstena 29-päevase intervalliga.
Moderna vaktsiin stimuleerib keha loomulikku kaitset (immuunsüsteemi). Vaktsiini toimel toodab organism ise COVID-19 haigust põhjustava viiruse vastast kaitset (antikehasid). Moderna koroonavaktsiin sisaldab mRNA-d, mis kannab rakkudeni juhised viiruses sisalduva ogavalgu tootmiseks. Rakud reageerivad ogavalgule antikehade tootmisega, mis aitavad viiruse vastu võidelda. See aitab kaitsta COVID-19 haiguse eest.
Moderna koroonavaktsiini kasutamine alla 18 aasta vanustel lastel ei ole soovitatav. Euroopa Ravimiameti Inimravimite komitee (CHMP) hinnangul võib Spikevaxi koroonavaktsiini näidustusi laiendada ka noortele vanuses 12–17 eluaastat.
Novembris 2020 avaldas Moderna, et nende COVID-19 vaktsiini efektiivsus on 94,5 %. "Meil on vaktsiin, mis võib peatada COVID-19," ütles Moderna president Stephen Hoge.
III faasi uuringu esialgsed tulemused näitavad, et vaktsiini efektiivsus on püsiv, jäädes 93% juurde kuus kuud pärast teist annust.
Euroopa Ravimiameti (EMA) Inimravimite Komitee (CHMP) jõudis järeldusele, et COVID-19 vaktsiini Spikevax tõhustusannusete kasutamist võib kaaluda 18-aastastel ja vanematel inimestel.
Soovitus põhineb uuringute tulemustel, mis näitasid, et Spikevaxi vaktsiini kolmas annus 6 kuni 8 kuud pärast teist doosi suurendas langustrendis olnud COVID-19 põhjustava SARS-CoV-2 viiruse vastaste antikehade arvu. Tõhustusannus on poole väiksem esmase vaktsiinikuuri ühekordsest annusest.
Afritz am See

Afritz am See (sloveeni: "Zobrce") on vald Austria Kärnteni liidumaa Villachi maaringkonnas.
Vald asub Gegendi orus väikese Afritzer See järve lõunakaldal, ümbritsetuna Nocki mägedest Gurktali Alpide lääneosas. Vallaosad on Afritz ja Berg ob Afritz.
Ajalugu.
Kauge org asustati alles kõrgkeskajal. "Afritzi" on esmamainitud 1408. aasta dokumendis, toona Ortenburgi krahvide valduses.
1973. aastal liideti vald naabruses oleva Feld am Seega, kuid 1991. aastast on see taas omaette vald. Lisa "am See" lisati 2000. aastal peamiselt turismipõhjustel, kuigi ametlikult kuulub Afritzi järv Feld am See valda.
Arriach

Arriach (sloveeni: "Arjoh") on vald Austria Kärnteni liidumaa Villachi maaringkonnas.
Vald asub Gurktali Alpide Nocki mägedes, umbes 20 km Villachist põhjas. Arriachis on Kärnteni geograafiline keskkoht. Vald on riiklikult tunnustatud kuurort, selle majandus sõltub peamiselt turismist.
Vallaosad on Arriach, Innerteuchen, Laastadt ja Sauerwald.
Ajalugu.
"Ovriachi" kihelkonda on esmamainitud 1207. aasta dokumendis. Varauusajal oli kõrvaline piirkond krüptoprotestantismi keskus Kärnteni hertsogkonnas. Tänapäevane vald moodustati 1850. aastal; Sauerwaldi vald liideti 1898. aastal.
Religioon.
2001. aasta rahvaloenduse andmetel oli rahvastikus 68,8% protestante, mis on suurim osakaal kõigi Kärnteni omavalitsuste kohta. Seega on Nelja evangelisti kihelkonnakirik, 1903. aastal püstitatud uusgooti stiilis hoone, suurim protestantlik kirik peamiselt katoliiklikus Kärntenis. See asub endise palvemaja ("Bethaus") kohas ja on ehitatud pärast Sallivuspatendi väljaandmist Habsburgist keisri Joseph II poolt 1781. aastal. Arriachi vapil on kujutatud armulaua karikat ja Lutheri roosi.
Väiksem, 1200. aasta paiku püstitatud ja mitu korda ümber ehitatud Filippusele ja Jaakobusele pühitsetud katoliiklik kihelkonnakirik seisab naabruses. Arriachis on ka mitu ajaloolist maalähedast palkmaja, mis on üsna heas seisukorras säilinud.
John Brown &amp; Company

John Brown &amp; Company oli Šotimaal Clydebankis asuv meretehnika- ja laevaehitusettevõte. See ehitas palju märkimisväärseid ja maailmakuulsaid laevu aastail 1851–1986.
Vembu-tembumaa

Vembu-Tembumaa on 2001. aasta juunis endise Kurtna Linnukasvatuse Katsejaama territooriumil avatud lõbustuspark.
William Collins Whitney

William Collins Whitney (5. juuli 1841 Conway, Massachusettsi osariik – 2. veebruar 1904 New York, New Yorgi osariik) oli Ameerika Ühendriikide poliitiline juht ja finantseerija ning Whitney suguvõsa silmapaistev järeltulija. Ta töötas aastatel 1885–1889 president Grover Clevelandi esimeses administratsioonis mereväe sekretärina.
Břeclav

Břeclav (saksa keeles "Lundenburg", ungari keeles "Leventevár") on linn Tšehhis Lõuna-Morava maakonnas, Břeclavi ringkonna halduskeskus. Břeclav asub Dyje jõe ääres, Austria piiri lähedal, Slovakkia piirist 10 km kaugusel ja Brnost ligikaudu 52 km lõunas.
George Hitchings

George Herbert Hitchings (18. aprill 1905 – 27. veebruar 1998) oli Ameerika Ühendriikide farmakoloog.
Hitchings lõpetas 1927. aastal Washingtoni Ülikooli keemia erialal "cum laude". Seejärel asus ta esmalt tööle ja siis õppima Harvardi Ülikooli ning lõpetas selle 1933. aastal biokeemia erialal.
Pärast ülikooli lõpetamist töötas Hitchings Harvardi Ülikoolis ja Case Western Reserve'i Ülikoolis. 1942. aastal asus ta tööle Wellcome Research Laboratoriesi ning kohtus seal 1944. aastal Gertrude Elioniga. Aastatel 1970–1985 töötas Hitchings Duke'i Ülikooli farmakoloogia ja eksperimentaalse meditsiini dotsendina. 
1988. aastal sai Hitchings koos Elioniga Nobeli meditsiiniauhinna suure panuse eest farmakoloogiasse ja meditsiini.
Kaiser Wilhelm der Große

Kaiser Wilhelm der Große oli Norddeutscher Lloydile ehitatud ookeaniliinilaev, mille eesmärgiks oli Atlandi ookeani ületus. Maailma esimene nelja korstnaga reisilaev sai nime Saksa Keisririigi esimese keisri Wilhelm I järgi. Aurulaevaks ehitatud 201 m pikkune alus valmis 1897. aastal. Arendades kiirust kuni 22,5 sõlme, pälvis see aasta hiljem Sinise Lindi.
1900. aastal sai see New Yorgi sadamas mitut laeva haaranud tulekahjus kannatada. 1906. aastal osales laev Cherbourgi sadamas kokkupõrkes. Sõsarlaevade tulekuga muudeti see suuresti kolmanda klassi laevaks, et teenida rohkem tulu Ameerika Ühendriikidesse reisivate sisserändajate pealt.
Esimese maailmasõja puhkedes ehitati laev ümber abiristlejaks, sellele anti korraldus vaenlase laevad hõivata ja hävitada. Kolm nädalat pärast sõja algust alistas Suurbritannia ristleja Highflyer Kaiser Wilhelm der Große Río de Oro lahingus Hispaania Sahara ranniku lähistel. Vrakk avastati 1952. aastal ja demonteeriti.
Cherbourgi sadam

Cherbourgi sadam (prantsuse keeles "rade de Cherbourg") on sadamaala Cotentini poolsaare põhjaosas La Manche'i ääres. Pindalalt on see maailma suuruselt teine tehislik sadam.
Železná Ruda

Železná Ruda (saksa keeles "Markt Eisenstein") on linn Tšehhis Plzeňi maakonnas Klatovy ringkonnas. Železná Ruda asub Saksamaa piiri ääres, Klatovyst umbes 29 km ja Plzeňist ligikaudu 68 km lõunas.
Železná Ruda asub merepinnast 754 meetri kõrgusel.
Asula on rajatud 16. sajandi esimesel poolel.
Wilhelm Adolf Greiffenhagen

Wilhelm Adolf Greiffenhagen (2./14. märts 1862 Tallinn, Eestimaa – 6./19. märts 1916 Tallinn) oli baltisakslasest Eesti arst.
Wilhelm Adolf Greiffenhagen sündis 1862. aastal Tallinna rae ülemsekretäri, sündiku ja Tallinna linnapea (1883–1885) Thomas Wilhelm Greiffenhageni ning Adele Caroline Greiffenhageni peres.
Wilhelm Adolf Greiffenhagen õppis Tallinna kubermangugümnaasiumis 1875–1880 ja Tartu ülikooli arstiteaduskonnas 1880–1886, meditsiinidoktor 1887, täiendas end välismaal, 
1887. aastast oli Wilhelm Adolf Greiffenhagen eraarst Tallinnas. Aastatel 1888–1904 juhatas ta kirurgiaosakonda Diakonisside Asutise haiglas, 1904. aastast oli Kirurgilise Erakliiniku (Greiffenhageni haigla) juhataja, Tallinna Praktiliste Arstide Seltsi esimees 1912–1916. Ta suri 1916. aastal kopsupõletikku. 
Wilhelm Adolf Greiffenhagen oli ka Tallinna meestelauluseltsi Revaler Liedertafel ja Revaler Verein für Kammermusik üks rajajaid Tallinnas.
Eduard Bätge

Eduard Ernst Bätge (ka Bätke) (10. juuli (vkj) 1849 Kose – 29. detsember 1920 Tallinn) oli baltisaksa poliitik. Ta oli juulist 1894 kuni aprillini 1895 Tallinna abilinnapea. 
Elulugu.
Bätge oli aastatel 1882–1905 Tallinna linnavolikogu liige ning ühtlasi Tallinna linnavalitsuse gaasi-, veevärgi- ja promenaadikomisjoni president. Aastatel 1886–1897 oli ta Tallinna linnapea asetäitja. 
Ta valiti 1894. aastal Tallinna linnapeaks, kuid teda ei kinnitatud ametisse; selle asemel töötas ta abilinnapeana juulist 1894 kuni aprillini 1895. Talle järgnes Tallinna linnapeana Karl Johann von Hueck.
Helene Weiss

Helene Weiss (24. oktoober 1898 Sagan – 1951 Basel) oli saksa filosoof, olulisi Martin Heideggeri õpilasi.
Lučany nad Nisou

Lučany nad Nisou (saksa keeles "Wiesenthal an der Neiße") on linn Tšehhis Libereci maakonnas Jablonec nad Nisou ringkonnas.
Lučany nad Nisou kesklinn paikneb merepinnast 598 meetri kõrgusel.
Asulat on esmamainitud 1623. aastal. Lučany nad Nisou sai alevi staatuse 1892. aastal ja linnaõigused 1913. aastal. 1945. aastal kaotas Lučany nad Nisou linnaõigused, kuid sai need 10. oktoobril 2006 tagasi.
Paal

Paal on eesti perekonnanimi.
2021. aasta 1. jaanuari seisuga oli Eestis perekonnanimi Paal 387 inimesel: 180 mehel ja 207 naisel. Perekonnanimede levikult on Paal meeste puhul 354. kohal ja naiste puhul 324. kohal. Nimi on levinuim Viljandi maakonnas, kus neid on 10 000 elaniku kohta 5,88.
Täht (perekonnanimi)

Täht on eesti perekonnanimi.
2021. aasta 1. jaanuari seisuga oli Eestis perekonnanimi Täht 437 inimesel: 201 mehel ja 236 naisel. Perekonnanimede levikult on Täht meeste puhul 294. kohal ja naiste puhul 255. kohal. Nimi on levinuim Võru maakonnas, kus neid on 10 000 elaniku kohta 14,14.
Sơn Tùng M-TP

Sơn Tùng M-TP (sündinud 5. juuli 1994 Thái Bìnhis) on Vietnami laulja. Tema tuntumad lood on "Give It to Me" featuring Snoop Dogg, "Run Now", "Có chắc yêu là đây", "Chúng ta của hiện tại", "Muộn rồi mà sao còn", "There's No One At All", "Chúng ta của tương lai"
Svoboda nad Úpou

Svoboda nad Úpou (saksa keeles "Freiheit", ka "Freiheit an der Aupa") on linn Tšehhi Hradec Králové maakonnas Trutnovi ringkonnas. Svoboda nad Úpou asub Úpa jõe ääres, Poola piirist 6 km kaugusel, Janské Lázněst vahetult idas, Trutnovist ligikaudu 10 km põhjaloodes ja Hradec Královést umbes 46 km põhjas.
Svoboda nad Úpou asub merepinnast 516 meetri kõrgusel.
Asulat on esmamainitud 1009. aastal. Alevi staatuse sai Svoboda nad Úpou 1546. aastal ja linnaõigused 1580. aastal. 19. sajandi teisel poolel ehitati linna paberivabrikud. Svoboda nad Úpou sai raudteeühenduse 1871. aastal. 20. sajandi algul kujunes linna turismisihtpunktiks.